แอลเอ็มจีกัดฟันไม่ขึ้นเบี้ย
ยอมแบกต้นทุนค่าแรงค่าหมอไว้กับตัว
5 ก.พ. 2556

ยอมแบกต้นทุนค่าแรงค่าหมอไว้กับตัว
เน้นลดต้นทุนภายในนำเทคโนโลยีมาใช้แทน
แอลเอ็มจี ยอมแบกต้นทุน ค่าแรง ค่าหมอพุ่ง ไม่ขึ้นค่าเบี้ยรถ 
นายจอห์น ฟู ประธานบริหารสูงสุด บริษัท แอลเอ็มจี ประกันภัย เปิดเผยว่า บริษัทยังไม่มีนโยบายปรับขึ้นค่าเบี้ยประกันภัยรถยนต์ในขณะนี้ แม้จะมีต้นทุนเพิ่มขึ้นทั้งจากค่าแรง ค่าอะไหล่ และค่ารักษาพยาบาล โดยแก้ปัญหาด้วยการลดต้นทุนภายในและนำเทคโนโลยีมาใช้แทนให้มากขึ้น เช่น ในเดือน มิ.ย.นี้ จะการย้ายระบบคอมพิวเตอร์ในไทยไปรวมศูนย์ที่ประเทศสิงคโปร์แทน ซึ่งนอกจากช่วยลดต้นทุนได้ส่วนหนึ่งแล้ว ยังช่วยลดความเสี่ยงที่อาจเกิดอุทกภัยขึ้นในอนาคตอีกด้วย
อย่างไรก็ตาม ในปีนี้บริษัทตั้งเป้าเติบโตไม่ต่ำกว่า 10% เหมือนกับปีที่ผ่านมาที่มีการเติบโต 10% เช่นกัน โดยทำเบี้ยได้ 5,300 ล้านบาท และมีกำไรดีกว่าหลายปีที่ผ่านมา ซึ่งเป็นผลมาจากการคัดเลือกลูกค้าที่มีคุณภาพ ทำให้อัตราความเสียหายต่อเบี้ยประกันต่ำกว่า 60% และภายใน 5 ปี มีแผนเพิ่มสัดส่วนเบี้ยที่ไม่ใช่รถยนต์หรือนันมอเตอร์เป็น 30% และเบี้ยรถยนต์ 70% จากปัจจุบันเบี้ยนันมอเตอร์อยู่ที่ 12% และเบี้ยรถยนต์อยู่ที่ 88%
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย กล่าวว่า ในปีที่ผ่านมาบริษัทสามารถทำกำไรได้ 297 ล้านบาท เพิ่มขึ้นเมื่อเทียบกับปี 2554 ที่ขาดทุนถึง 282 ล้านบาท 
ทั้งนี้ ในปี 2555 บริษัทมีเบี้ยประกันรับ 4,276 ล้านบาท เพิ่มขึ้น 26% เมื่อเทียบกับช่วงเดียวกันของปีก่อน และมีเบี้ยประกันที่ถือเป็นรายได้ 3,001 ล้านบาท เพิ่มขึ้นเมื่อเทียบกับช่วงเดียวกันของปีก่อน 21% และมีค่าใช้จ่ายในการรับประกัน 2,883 ล้านบาท ลดลง 3% 
การประมาณการค่าสินไหมทดแทนจากเหตุการณ์น้ำท่วมใหญ่เมื่อปี 2554 ของนักคณิตศาสตร์ประกันภัยได้สะท้อนข้อมูลค่าสินไหมทดแทนที่เกิดขึ้นจนถึงปัจจุบัน ดีกว่าความเสียหายที่คาดการณ์ไว้ในช่วงสิ้นปี 2554 มาก ทำให้ค่าสินไหมทดแทนน้ำท่วมมีจำนวนลดลงถึง 34 ล้านบาท ขณะที่มีรายได้รวมจากการลงทุน 150 ล้านบาท